ОТЧЕТ

за дейността на НЧ „Пробуда – 2010” с. Круша общ. Аврен обл. Варна за 2021 г.

Уважаеми дами и господа,

 Изминалата година отново премина под знака на ограниченията заради КОВИД пандемията. Това беше трудна година във всички направления – икономика, здравеопазване, образование, доходи. Последствията от кризата се отразиха и на нашето село - бяхме лишени от празници, загубихме наши съграждани. Отчетно – изборното събрание беше отлагано три пъти и проведено едва през м. Май.

 Въпреки ограниченията, ръководството на читалището се постара, в рамките на разрешеното, да зарадва своите съграждани и да ги поздрави за всеки по – голям празник. За съжаление, не беше възможно да се празнува за Бабин ден и за Трифон Зарезан. Но на 3 Март пред паметника в парка се събра голяма част от селото. Слово за подвига на освободителите изнесе председателя на читалището Т. Харбалиев. Последваха изказвания на км. наместник Н. Минчев и писателя Ст. Ранов.

 През м. Май, при разхлабване на КОВИД мерките, се проведе отчетно – изборното събрание на читалището. Бяхя избрани членовете на новото настоятелство и на проверителната комисия. С пълно мнозинство бе преизбран председателя на читалището Т. Харбалиев.

 Но годината беше тежка не само заради ограниченията от КОВИД мерките. Както много от вас си спомнят, бяха създадени дрязги и напрежение сред жителите на селото от предишния секретар на читалището. След неговото уволнение, читалището беше оставено в пълна разруха. Всички мебели бяха изнесени, наложи се книгите да се съберат в чували, документацията беше изоставена, нямаше договори за направените до момента дарения на читалището – на практика читалището не функционираше. Наложи се всичко да започне от нулата. Благодарение на бързата и навремена помощ на общ. Аврен и лично на кмета Е. Манолов бяха доставени нови библиотечни шкафове и офис оборудване. Благодарност и към Димитър Иванов за безвъзмездната помощ при сглобяването и монтирането на оборудването, което даде възможност книгите да бъдат подредени и съхранени и библиотеката отново да заработи. Иванка Иванова дари офис бюро и канцеларски материали. Положени бяха и не малко усилия да се ограничат щетите в следствие на течове от покрива в читалищния салон, за да се запази музейната експозиция. С течение на времето, напрежението се успокои и сега, за наша радост, отношенията между жителите на селото се върнаха в предишния спокоен и добросъседски ритъм.

 24 Май –денят на славянската писменост беше честван тържествено с богата програма на младите таланти на с. Круша. Слово за братята Кирил и Методий произнесе председателя на читалището Т. Харбалиев.

 На Великден бяха раздадени козунаци на социално слаби жители на селото.

 Също през пролетта, бяха подновени с нови масата и пейките в парка на селото, изработени от Т. Харбалиев и Н. Минчев.

 На 19 Октомври беше честван празника на храма Св. Иван Рилски в селото. Тържествена литургия за здраве отслужи отец Ясен Шинев. Беше раздадена почерпка от името на читалището и църковното настоятелство на присъстващите на службата.

 По инициатива на Пламен Горинов и с доброволния труд на Т. Харбалиев, Н. Минчев, Пламен Горинов и Йордан Желязков беше изградена площадка за контейнерите за боклук в началото на селото. Бяха доставени материали и за площадки и за другите контейнери. В тази връзка призоваваме жителите на селото да се включат активно в тяхното изграждане, както и в другите инициативи на читалището и кметството.

 През м. Декември беше организирана акция за набиране на средства за лечението на нашия съграждаин Християн Проданов, който беше в тежко здравословно състояние в болница. На нашия призив се отзоваха 31 души от селото – събрани бяха 1245 лв. За съжаление лекарите не можаха да го спасят и от събраните средства (след допитване лично до всеки дарител), семейството беше подпомогнато с необходимите 500 лв. за погребението на Християн. Дарителите пожелаха останалите средства да се използват за други неотложни нужди.

 За 2022 г. е направен абонамент за две периодични издания – списание „Журнал за жената” и вестник „Минаха години”.

 Също през Декември, започнахме дарителска акция за обновяване на библиотечния фонд. До края на годината имаме изпратени безвъзмезно 563 книги и списания от 34 човека от цялата страна, които продължиха да пристигат и през новата година. До момента разполагаме с 4156 книги и списания. В резултат на това, библиотеката на читалището е обновена с нови, съвременни издания на български и чужди автори от последните години и очаква своите читатели.

 В момента политическата и икономическа обстановка в света и в България е крайно нестабилна и непредвидима. Но ръководството на читалището се надява всички заедно да преминем през днешните трудни времена, проявявайки съпричастност и взаимопомощ в необходимия момент. Разчитаме и на активното участие на жителите на с. Круша в инициативите на читалището, а също и на нови предложения. Надяваме се и в бъдеще да имаме възможност да посрещаме всички национални и местни празници, освободени от тревогите за войната и КОВИД пандемията.

 И накрая, от името на цялото читалищно ръководство, искам да изкажа благодарност за винаги бързата и навременна подкрепа от страна на кмета на община Аврен Е. Манолов и км. наместник Н. Минчев.

Председател:.........................................

 Т. Харбалиев